
VLÁDNY NÁVRH

	Zákon	

z .... 2026

o zodpovednosti za škodu spôsobenú vadným výrobkom

Národná rada Slovenskej republiky sa uzniesla na tomto zákone:

§ 1 
Predmet a pôsobnosť zákona

(1) Tento zákon upravuje zodpovednosť za škodu, ktorú fyzickej osobe spôsobí vadný výrobok, a niektoré pravidlá uplatňovania nároku na náhradu tejto škody.
(2) Tento zákon sa nevzťahuje na 
a) slobodný softvér s otvoreným zdrojovým kódom,[footnoteRef:1]) ktorý bol vyvinutý alebo dodaný mimo rámca obchodnej činnosti, [1: ) Čl. 3 bod 48 nariadenia Európskeho parlamentu a Rady (EÚ) 2024/2847 z 23. októbra 2024 o horizontálnych požiadavkách kybernetickej bezpečnosti pre produkty s digitálnymi prvkami a o zmene nariadení (EÚ) č. 168/2013 a (EÚ) 2019/1020 a smernice (EÚ) 2020/1828 (akt o kybernetickej odolnosti) (Ú. v. EÚ L, 2024/2847, 20.11.2024) v platnom znení. ] 

b) škodu spôsobenú jadrovou udalosťou, ktorú upravuje medzinárodná zmluva, ktorou je Slovenská republika viazaná,[footnoteRef:2]) alebo osobitný predpis.[footnoteRef:3]) [2: ) Viedenský dohovor o občianskoprávnej zodpovednosti za škody spôsobené jadrovou udalosťou (oznámenie Ministerstva zahraničných vecí Slovenskej republiky č. 70/1996 Z. z.).]  [3: ) Zákon č. 54/2015 Z. z. o občianskoprávnej zodpovednosti za jadrovú škodu a o jej finančnom krytí a o zmene a doplnení niektorých zákonov v znení zákona č. 363/2021 Z. z. ] 


§ 2 
Vymedzenie niektorých pojmov

Na účely tohto zákona sa rozumie
a) výrobkom hnuteľná vec vrátane hnuteľnej veci, ktorá je súčasťou inej hnuteľnej veci alebo nehnuteľnej veci alebo je s hnuteľnou vecou alebo nehnuteľnou vecou prepojená; za výrobok sa považuje aj elektrina, digitálny výrobný súbor, surovina a softvér,  
b) komponentom hmotná vec, nehmotná vec, surovina alebo súvisiaca služba, ktorá je začlenená do výrobku alebo je s výrobkom prepojená,
c) súvisiacou službou digitálna služba, ktorá je začlenená do výrobku alebo je s výrobkom prepojená takým spôsobom, že jej absencia by bránila výrobku plniť najmenej jednu z jeho funkcií, 
d) digitálnym výrobným súborom digitálna verzia alebo digitálny vzor hnuteľnej veci, ktorý obsahuje funkčné informácie potrebné na výrobu hmotnej veci, na základe ktorých sa umožňuje automatické ovládanie strojov alebo nástrojov,
e) uvedením do prevádzky prvé použitie výrobku na území Európskej únie v rámci obchodnej činnosti, či už odplatne alebo bezodplatne, ak výrobok nebol pred svojím prvým použitím uvedený na trh,[footnoteRef:4])   [4: ) Čl. 3 bod 2 nariadenia Európskeho parlamentu a Rady (EÚ) 2019/1020 z 20 júna 2019 o dohľade nad trhom a súlade výrobkov a o zmene smernice 2004/42/ES a nariadení (ES) č. 765/2008 a (EÚ) č. 305/2011 (Ú. v. EÚ L 169, 25. 6. 2019) v platnom znení.] 

f) výrobcom osoba, ktorá 
1. vyvíja, vyrába alebo produkuje výrobok, 
2. si dá výrobok navrhnúť alebo vyrobiť, alebo sa uvedením svojho mena, ochrannej známky alebo iného rozlišovacieho znaku na výrobku prezentuje ako jeho výrobca, alebo
3. vyvíja, vyrába alebo produkuje výrobok na vlastné použitie,
g) kontrolou výrobcu prípad, keď výrobca výrobku
1. vykonáva, povoľuje alebo dáva tretej osobe súhlas na
1a. začlenenie, prepojenie alebo dodanie komponentu vrátane aktualizácie alebo modernizácie softvéru, alebo 
1b. zmenu výrobku vrátane podstatnej zmeny, alebo
2. je schopný dodávať aktualizáciu alebo modernizáciu softvéru sám alebo prostredníctvom tretej osoby,
h) podstatnou zmenou zmena výrobku po jeho uvedení na trh alebo uvedení do prevádzky, ktorá
1. sa považuje za podstatnú podľa osobitných predpisov o bezpečnosti výrobkov, [footnoteRef:5]) alebo [5: ) Napríklad čl. 13 ods. 3 nariadenia Európskeho parlamentu a Rady (EÚ) 2023/988 z 10. mája 2023 o všeobecnej bezpečnosti výrobkov, ktorým sa mení nariadenie Európskeho parlamentu a Rady (EÚ) č. 1025/2012 a smernica Európskeho parlamentu a Rady (EÚ) 2020/1828 a zrušuje smernica Európskeho parlamentu a Rady 2001/95/ES a smernica Rady 87/357/EHS (Ú. v. EÚ L 135, 23. 5. 2023) v platnom znení, § 2 písm. b) zákona č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov, § 2 písm. c), e) a f) zákona č. 64/2019 Z. z. o sprístupňovaní strelných zbraní a streliva na civilné použitie na trhu v znení zákona č. 268/2022 Z. z.] 

2. nebola predpokladaná výrobcom v počiatočnom posúdení rizika a mení pôvodný výkon, účel alebo typ výrobku a zároveň mení povahu nebezpečenstva, vytvára nové nebezpečenstvo alebo zvyšuje úroveň rizika, 
i) splnomocneným zástupcom osoba usadená v členskom štáte Európskej únie alebo v štáte, ktorý je zmluvnou stranou Dohody o Európskom hospodárskom priestore (ďalej len „členský štát“), ktorá pri plnení konkrétnych úloh koná v mene výrobcu na základe jeho písomného splnomocnenia,
j) hospodárskym subjektom výrobca výrobku, výrobca komponentu, poskytovateľ súvisiacej služby, splnomocnený zástupca, dovozca,[footnoteRef:6]) poskytovateľ logistických služieb[footnoteRef:7]) alebo distribútor.[footnoteRef:8]) [6: ) Čl. 3 bod 9 nariadenia (EÚ) 2019/1020 v platnom znení.]  [7: ) Čl. 3 bod 11 nariadenia (EÚ) 2019/1020 v platnom znení.]  [8: ) Čl. 3 bod 10 nariadenia (EÚ) 2019/1020 v platnom znení.] 


§ 3 
Právo na náhradu škody

(1) Fyzická osoba, ktorej bola spôsobená škoda vadným výrobkom (ďalej len „poškodený“), má právo na náhradu škody podľa tohto zákona.
(2) Odsekom 1 nie je dotknuté právo na náhradu škody.[footnoteRef:9])  [9: ) Napríklad § 420, § 420a, § 421a, § 427 až 431 a § 432 Občianskeho zákonníka, § 195 Zákonníka práce. ] 


§ 4 
		   Škoda

(1) Právo na náhradu škody podľa § 3 ods. 1 možno uplatniť, len ak škoda spočíva v
a) usmrtení alebo poškodení zdravia, vrátane lekársky uznaného poškodenia psychického zdravia,
b) poškodení alebo zničení majetku, okrem
1. samotného vadného výrobku,
2. výrobku poškodeného vadným komponentom, ktorý je začlenený do výrobku alebo je s výrobkom prepojený výrobcom tohto výrobku alebo pod jeho kontrolou,
3. majetku, ktorý sa používa výlučne na účely výkonu podnikateľskej činnosti alebo povolania, alebo
c) [bookmark: _Ref224717027]zničení alebo poškodení údajov,[footnoteRef:10]) okrem údajov, ktoré sa používajú na účely výkonu podnikateľskej činnosti alebo povolania. [10: ) Čl. 2 ods. 1 nariadenia Európskeho parlamentu a Rady (EÚ) 2022/868 z 30. mája 2022 o európskej správe údajov a o zmene nariadenia (EÚ) 2018/1724 (akt o správe údajov) (Ú. v. EÚ L 152, 3.6.2022).] 

(2) Právo na náhradu škody podľa § 3 ods. 1, ktoré môže uplatniť osoba uvedená v § 11, sa vzťahuje na majetkovú škodu a nemajetkovú škodu, ktorá vyplýva zo škody podľa odseku 1. 

§ 5 
Vadný výrobok

(1) Výrobok je na účely tohto zákona vadný, ak nezabezpečuje bezpečné používanie, ktoré možno od neho dôvodne očakávať alebo ktoré ustanovujú osobitné predpisy.[footnoteRef:11]) [11: ) Napríklad nariadenie (EÚ) 2023/988 v platnom znení, zákon č. 67/2010 Z. z. o podmienkach uvedenia chemických látok a chemických zmesí na trh a o zmene a doplnení niektorých zákonov (chemický zákon) v znení neskorších predpisov, zákon č. 56/2018 Z. z. v znení neskorších predpisov. ] 

(2) Pri posudzovaní, či je výrobok vadný podľa odseku 1, sa prihliada na všetky okolnosti, a to najmä na 
a) prezentáciu a vlastnosti výrobku, ako jeho označenie, dizajn, technické vlastnosti, zloženie, obal, pokyny na montáž, inštaláciu, používanie a údržbu,
b) rozumne predvídateľné používanie výrobku, 
c) vplyv schopnosti výrobku ďalej sa učiť alebo získavať nové vlastnosti po jeho uvedení na trh alebo po jeho uvedení do prevádzky,
d) rozumne predvídateľný vplyv iného výrobku, pri ktorom je možné predpokladať, že bude používaný spolu s týmto výrobkom vrátane jeho prepojenia s týmto výrobkom, na tento výrobok,
e) čas uvedenia výrobku na trh alebo čas uvedenia do prevádzky; ak je výrobok pod kontrolou výrobcu aj po jeho uvedení na trh alebo po jeho uvedení do prevádzky, prihliada sa na čas, keď výrobok opustil kontrolu výrobcu,
f) relevantné požiadavky na bezpečnosť výrobkov vrátane požiadaviek na kybernetickú bezpečnosť, ktoré súvisia s bezpečnosťou výrobku,
g) každé stiahnutie výrobku z trhu alebo iné relevantné nápravné opatrenie uložené príslušným orgánom dohľadu nad trhom alebo prijaté hospodárskym subjektom v súvislosti s bezpečnosťou výrobku,
h) osobitné potreby skupiny používateľov, pre ktorú je výrobok určený,
i) nesplnenie určeného účelu výrobku, ak ide o výrobok, ktorého účelom je zabrániť vzniku škody.
(3) Výrobok sa nepovažuje za vadný len z dôvodu, že bol uvedený na trh alebo uvedený do prevádzky výrobok s lepšími vlastnosťami vrátane aktualizácie alebo modernizácie výrobku.

§ 6 
Osoba zodpovedná za škodu spôsobenú vadným výrobkom

(1) Za škodu spôsobenú vadným výrobkom zodpovedá výrobca výrobku.
(2) Ak vadnosť výrobku spôsobí vadný komponent, ktorý je začlenený do výrobku pod kontrolou výrobcu alebo je s ním prepojený pod kontrolou výrobcu, za škodu spôsobenú vadným výrobkom zodpovedá výrobca výrobku a výrobca komponentu.
(3) Ak výrobca vadného výrobku alebo výrobca vadného komponentu nie je usadený v členskom štáte, za škodu spôsobenú vadným výrobkom zodpovedá okrem výrobcu podľa odseku 1 alebo odseku 2 aj
a) dovozca vadného výrobku alebo dovozca vadného komponentu,
b) splnomocnený zástupca výrobcu vadného výrobku alebo splnomocnený zástupca výrobcu vadného komponentu,
c) poskytovateľ logistických služieb, ak osoby podľa písmen a) a b) nie sú usadené v členskom štáte. 
(4) Za škodu spôsobenú vadným výrobkom zodpovedá distribútor vadného výrobku, ak nie je možné zistiť žiadnu osobu podľa odsekov 1 až 3 usadenú v členskom štáte a distribútor vadného výrobku do jedného mesiaca od prijatia žiadosti poškodeného o určenie osoby zodpovednej za škodu podľa odseku 1, 2 alebo odseku 3 alebo distribútora, ktorý mu vadný výrobok dodal, túto osobu neurčí.  
(5) Odsek 4 sa vzťahuje aj na poskytovateľa online platformy,[footnoteRef:12]) ktorá umožňuje spotrebiteľovi[footnoteRef:13]) uzatvárať zmluvu na diaľku[footnoteRef:14]) s obchodníkom,[footnoteRef:15]) ak tento poskytovateľ online platformy nie je hospodársky subjekt a sú splnené podmienky podľa osobitného predpisu.[footnoteRef:16]) [12: ) Čl. 3 písm. i) nariadenia Európskeho parlamentu a Rady (EÚ) 2022/2065 z 19. októbra 2022 o jednotnom trhu s digitálnymi službami a o zmene smernice 2000/31/ES (akt o digitálnych službách) (Ú. v. EÚ L 277, 27.10.2022).]  [13: ) § 52 ods. 4 Občianskeho zákonníka.]  [14: ) § 14 ods. 1 zákona č. 108/2024 Z. z. o ochrane spotrebiteľa a o zmene a doplnení niektorých zákonov.]  [15: ) § 52 ods. 3 Občianskeho zákonníka.]  [16: ) Čl. 6 ods. 3 nariadenia (EÚ) 2022/2065.] 

(6) Za škodu spôsobenú vadným výrobkom zodpovedá osoba, ktorá výrobok sprístupní na trhu[footnoteRef:17]) alebo uvedie do prevádzky po vykonaní podstatnej zmeny mimo kontroly výrobcu. Zodpovednosť osôb podľa odsekov 2 až 5 tým nie je dotknutá.  [17: ) Čl. 3 bod 1 nariadenia (EÚ) 2019/1020 v platnom znení.] 


§ 7 
Vylúčenie zodpovednosti

(1) Osoba podľa § 6 sa zbaví zodpovednosti za škodu spôsobenú vadným výrobkom, ak preukáže, že
a) ako výrobca alebo dovozca výrobok neuviedla na trh ani ho neuviedla do prevádzky,
b) ako distribútor výrobok nesprístupnila na trhu,
c) vadnosť výrobku, ktorá spôsobila škodu, pravdepodobne neexistovala v čase, keď bol výrobok uvedený na trh alebo uvedený do prevádzky alebo ak ide o distribútora v čase, keď výrobok sprístupnil na trhu, alebo je pravdepodobné, že vadnosť výrobku vznikla až po tomto čase,
d) vadnosť výrobku, ktorá spôsobila škodu, je dôsledkom splnenia povinnosti vyplývajúcej zo všeobecne záväzného právneho predpisu, alebo
e) objektívny stav vedecko-technických poznatkov v čase, keď bol výrobok uvedený na trh, uvedený do prevádzky alebo v čase, keď bol pod kontrolou výrobcu, neumožňoval vadu výrobku zistiť. 
(2) Výrobca komponentu podľa § 6 ods. 2 sa zbaví zodpovednosti za škodu spôsobenú vadným výrobkom aj vtedy, ak preukáže, že vadnosť výrobku, do ktorého je komponent začlenený, je spôsobená koncepciou výrobku alebo pokynmi výrobcu výrobku.
(3) Osoba, ktorá vykonala podstatnú zmenu mimo kontroly výrobcu podľa § 6 ods. 6, sa zbaví zodpovednosti za škodu spôsobenú vadným výrobkom aj vtedy, ak preukáže, že vadnosť výrobku, ktorá spôsobila škodu, súvisela s časťou výrobku, na ktorú podstatná zmena nemala vplyv.
(4) Osoba podľa § 6 sa nemôže zbaviť zodpovednosti za škodu spôsobenú vadným výrobkom podľa odseku 1 písm. c), ak vadnosť výrobku spôsobila súvisiaca služba, softvér vrátane jeho aktualizácie alebo modernizácie, nezabezpečenie aktualizácie alebo modernizácie softvéru potrebnej na zachovanie bezpečnosti alebo podstatná zmena, ktoré sú pod kontrolou výrobcu.

§ 8 
Zákaz vylúčenia alebo obmedzenia zodpovednosti za škodu

Zodpovednosť za škodu podľa tohto zákona nemožno vo vzťahu k poškodenému vylúčiť ani obmedziť; tým nie sú dotknuté ustanovenia § 7 a § 10 ods. 2. Jednostranné vyhlásenie alebo dohoda, ktorá vylučuje alebo obmedzuje zodpovednosť za škodu podľa tohto zákona, je neplatná.

§ 9 
Zodpovednosť viacerých osôb 

Ak za škodu podľa tohto zákona zodpovedá viac osôb podľa § 6, zodpovedajú za ňu spoločne a nerozdielne. 

§ 10 
Zodpovednosť pri pôsobení tretej osoby alebo poškodeného

(1) Ak bola škoda spôsobená vadnosťou výrobku a súčasne aj konaním alebo opomenutím tretej osoby, osoba podľa § 6 zodpovedá za škodu v celom rozsahu; tým nie je dotknuté právo na vyporiadanie podľa § 440 Občianskeho zákonníka. 
(2) Ak bola škoda spôsobená vadnosťou výrobku a súčasne aj konaním alebo opomenutím poškodeného alebo osoby, za ktorú poškodený zodpovedá, znáša škodu poškodený a osoba podľa § 6 podľa ich účasti na spôsobení škody; ak bola škoda spôsobená výlučne konaním alebo opomenutím poškodeného alebo osoby, za ktorú poškodený zodpovedá, znáša ju poškodený sám. 

§ 11 
Uplatnenie nároku na náhradu škody

Nárok na náhradu škody môže uplatniť 
a) poškodený, 
b) osoba, na ktorú právo na náhradu škody podľa § 3 ods. 1 prešlo alebo sa jej postúpilo, alebo
c) osoba oprávnená konať v mene poškodeného.

§ 12 
Premlčanie nároku na náhradu škody

Nárok na náhradu škody podľa tohto zákona sa premlčí uplynutím troch rokov odo dňa, keď sa poškodený dozvedel alebo sa mohol dozvedieť o vzniku škody, vadnosti výrobku a totožnosti osoby podľa § 6, ktorá zodpovedá za škodu.

§ 13 
Zánik práva na náhradu škody

(1) Právo na náhradu škody podľa tohto zákona zanikne, ak si ho poškodený neuplatní do desiatich rokov odo dňa, keď bol vadný výrobok, ktorý spôsobil škodu,
a) uvedený na trh alebo uvedený do prevádzky, alebo
b) po vykonaní podstatnej zmeny sprístupnený na trhu alebo uvedený do prevádzky.
(2) Ak si poškodený z dôvodu oneskoreného prejavenia poškodenia zdravia nemôže uplatniť právo na náhradu škody v lehote podľa odseku 1, právo na náhradu škody zanikne uplynutím 25 rokov odo dňa, kedy nastala skutočnosť podľa odseku 1 písm. a) alebo písm. b).         

§ 14 
Sprístupňovanie dôkazov

(1) Ak osoba, ktorá sa domáha nároku na náhradu škody podľa tohto zákona (ďalej len „žalobca“), predloží súdu skutočnosti a dôkazy dostatočné na podporu dôvodnosti tohto nároku, súd na návrh žalobcu uloží osobe, proti ktorej žaloba smeruje (ďalej len „žalovaný“), aby sprístupnila dôkazy, ktorými disponuje a ktoré sú podstatné pre rozhodnutie vo veci.
(2) Ak žalovaný predloží súdu skutočnosti a dôkazy dostatočné na preukázanie toho, že na uplatnenie prostriedkov procesnej obrany sú potrebné dôkazy, ktorými disponuje žalobca, súd na návrh žalovaného uloží žalobcovi, aby tieto dôkazy sprístupnil.
(3) Súd pri rozhodovaní o návrhu na sprístupnenie dôkazov podľa odseku 1 alebo odseku 2 zohľadňuje nevyhnutnosť a primeranosť sprístupnenia týchto dôkazov s prihliadnutím na oprávnené záujmy sporových strán a tretích osôb, najmä v súvislosti s ochranou dôverných informácií a obchodného tajomstva.[footnoteRef:18]) [18: ) § 17 ods. 1 Obchodného zákonníka.] 

(4) Ak sa od žalovaného vyžaduje sprístupnenie dôkazu, ktorý obsahuje informáciu, ktorá je predmetom obchodného tajomstva alebo ktorú žalovaný považuje za predmet obchodného tajomstva, môže súd na základe riadne odôvodneného návrhu žalovaného alebo aj bez návrhu prijať opatrenia potrebné na zachovanie dôvernosti takejto informácie počas konania alebo po jeho skončení.
(5) Súd môže na základe riadne odôvodneného návrhu strany sporu, ktorá sa v rámci svojej procesnej obrany domáha sprístupnenia dôkazu, alebo aj bez návrhu uložiť druhej strane sporu povinnosť sprístupniť dôkaz ľahko dostupným a zrozumiteľným spôsobom, ak je to primerané s ohľadom na náklady a zaťaženie tejto strany.
§ 15 
Dôkazné bremeno a domnienky

(1) Žalobca je povinný preukázať vadnosť výrobku, vznik škody a príčinnú súvislosť medzi vadnosťou výrobku a škodou.
(2) Predpokladá sa, že výrobok je vadný, ak 
a) žalovaný nesprístupní dôkazy, ktorými disponuje a sú podstatné na rozhodnutie vo veci podľa § 14 ods. 1,
b) žalobca preukáže, že výrobok nespĺňa požiadavky na bezpečnosť podľa osobitných predpisov,11) ktoré majú chrániť pred vznikom škody, ktorú utrpel poškodený, alebo
c) žalobca preukáže, že škoda bola spôsobená zjavne nesprávnym fungovaním výrobku počas jeho rozumne predvídateľného používania alebo za bežných podmienok jeho používania.
(3) Príčinná súvislosť medzi vadnosťou výrobku a škodou sa predpokladá, ak sa preukáže, že výrobok je vadný a spôsobená škoda je takého druhu, ktorý zvyčajne zodpovedá vzniknutej vade. 
(4) Súd so zreteľom na všetky okolnosti prípadu a bez ohľadu na sprístupnenie dôkazov podľa § 14 predpokladá vadnosť výrobku, príčinnú súvislosť medzi vadnosťou výrobku a škodou alebo oboje, ak žalobca
a) má z dôvodu technickej alebo vedeckej zložitosti mimoriadne ťažkosti preukázať vadnosť výrobku, príčinnú súvislosť medzi vadnosťou výrobku a  škodou alebo oboje, a
b) preukáže, že je pravdepodobné, že výrobok je vadný, existuje príčinná súvislosť medzi vadnosťou výrobku a škodou alebo oboje.
(5) Žalovaný môže vyvrátiť domnienky podľa odsekov 2 až 4.

§ 16 
Spoločné ustanovenia

(1) Na právne vzťahy upravené týmto zákonom sa vzťahuje Občiansky zákonník, ak tento zákon v § 3 až 13 neustanovuje inak.
(2) Na konanie o náhradu škody spôsobenej vadným výrobkom sa vzťahuje Civilný sporový poriadok, ak tento zákon v § 14 a 15 neustanovuje inak. 

§ 17 
Prechodné ustanovenia

(1) Zodpovednosť za škodu podľa tohto zákona sa vzťahuje na škodu spôsobenú vadným výrobkom, ktorý je uvedený na trh alebo uvedený do prevádzky od 9. decembra 2026.
(2) Na zodpovednosť za škodu spôsobenú vadným výrobkom, ktorý je uvedený na trh alebo uvedený do prevádzky do 8. decembra 2026, sa vzťahujú právne predpisy účinné do 8. decembra 2026. 

§ 18 
Transpozičné ustanovenie

Týmto zákonom sa preberajú právne záväzné akty Európskej únie uvedené v prílohe.



§ 19 
Zrušovacie ustanovenie

Zrušuje sa zákon č. 294/1999 Z. z. o zodpovednosti za škodu spôsobenú vadným výrobkom v znení zákona č. 451/2004 Z. z. 

§ 20 
Účinnosť

Tento zákon nadobúda účinnosť 9. decembra 2026.

































Príloha 
k zákonu č. .../2026 Z. z.

Zoznam preberaných právne záväzných aktov Európskej únie

Smernica Európskeho parlamentu a Rady (EÚ) 2024/2853 z 23. októbra 2024 o zodpovednosti za chybné výrobky a o zrušení smernice Rady 85/374/EHS (Ú. v. EÚ L, 2024/2853, 18.11.2024). 

